
הכנסת השמונה-עשרה
נוסח לא מתוקן

מושב רביעי
<פרוטוקול מס' 914>
מישיבת ועדת הכלכלה
יום רביעי, כ"א בתמוז התשע"ב (11 ביולי 2012), שעה 10:30
<סדר היום:>
<הצעת חוק רשות השידור (תיקון – תקצוב שידורי רשת מורשת), התשע"ב-2012>
נכחו:

<חברי הוועדה:> 
כרמל שאמה-הכהן – היו"ר
דוד אזולאי
ישראל אייכלר

יצחק וקנין

<מוזמנים:> 
	עו"ד עידו אציל
	–
	משרד ראש הממשלה

	עו"ד דפנה גלוק
	–
	ייעוץ וחקיקה, משרד המשפטים

	מיכאל מירו
	–
	מנכ"ל קול ישראל, רשות השידור

	ערן הורן
	–
	סמנכ"ל כספים וכלכלה, רשות השידור

	דני זקן
	–
	יו"ר אגודת העיתונאים, רשות השידור

	ידידיה תנעמי
	–
	חבר ועד אגודת העיתונאים, רשות השידור

	משה זמיר
	–
	נציג העובדים, עורך ומפיק, מורשת

	זיו מאור
	–
	מנכ"ל האגודה לזכות הציבור לדעת

	אורי רוזנווקס
	–
	יו"ר פורום היוצרים

	עמית ליאור
	–
	יו"ר איגוד התסריטאים, פורום היוצרים

	דורלי אלמגור
	–
	יועמ"ש, פורום היוצרים

	איאד שרב
	
	


<ייעוץ משפטי: >
אלקנה אפרתי
<מנהלת הוועדה:>
לאה ורון
<רשמת פרלמנטרית:>
שרון רפאלי
<הצעת חוק רשות השידור (תיקון – תקצוב שידורי רשת מורשת), התשע"ב-2012>
<היו"ר כרמל שאמה-הכהן:>
בוקר טוב. אנחנו פותחים את ישיבת ועדת הכלכלה. על סדר היום – הצעת חוק רשות השידור (תיקון – תקצוב שידורי רשת מורשת), התשע"ב-2012 של חברי הכנסת אזולאי ואייכלר. אם כן, בבקשה, כבוד המציעים. 

<דוד אזולאי:>
אדוני היושב ראש, אני רוצה קודם כול להודות לך על הנחת ההצעה הזאת להכנה לקריאה ראשונה. הצעת החוק הזאת באה בעקבות מצב כמעט לא נורמלי, הייתי אומר, שלמעשה, הציבור הדתי בכלל, אין לו אפשרות לקלוט שידורים מחדרה וצפונה. הרשת היחידה שנותנת את השירות הזה זאת רשת מורשת, אבל ישנם שיבושים רבים ויש מקומות רבים בצפון, במיוחד בעמק יזרעאל ובגליל המזרחי, שבהם לא מצליחים לקלוט את רשת מורשת. לכן ביקשנו תוספת תקציב של 3 מיליון ₪ כדי לתגבר את הרשת הזאת ולאפשר קליטה בכל חלקי הארץ, וכמובן, הוספת תכנים מיוחדים לתוך הרשת הזאת בהתחשב בעובדה שיהודי שומר תורה ומצוות שרוצה להאזין למשהו לפי השקפת עולמו – זאת האופציה היחידה. מה שקורה היום הרשת הזאת עצמה נותנת שידורים, נדמה לי, מהשעה 16:00 אחר הצהריים עד חצות הלילה, ובחצי היום הראשון זה למעשה רשת א' שמשדרת מוסיקה קלסית ודברים אחרים. 
<היו"ר כרמל שאמה-הכהן:>
אנחנו בעד. 

<דוד אזולאי:>
בזמנו כשהיו פה הדיונים ביקשנו להגיש הסתייגות - -

<היו"ר כרמל שאמה-הכהן:>
זכור. 

<דוד אזולאי:>
ואז הובטח שאנחנו נגיש הצעת חוק נפרדת, ואכן, לשמחתי הרבה, הממשלה תמכה בהצעת החוק הזאת, ואנחנו נמצאים היום כדי לקדם אותה. מה שאני רק מבקש ממך, אדוני – אני הייתי מאוד מבקש שנתקדם בחקיקה הזאת כדי לגמור את זה לקראת קריאה ראשונה. 

<היו"ר כרמל שאמה-הכהן:>
עוד רבע שעה זה גמור. 

<דוד אזולאי:>
תודה רבה. אני מודה לך. 

<היו"ר כרמל שאמה-הכהן:>
ככל שאתם תתמצתו - -

<דוד אזולאי:>
אני סיימתי. 

<ישראל אייכלר:>
אני רוצה לתמצת. אנחנו אומרים בתפילה בבוקר: "ברוך אומר ועושה". בשעתו כשהיה המאבק הגדול - -

<היו"ר כרמל שאמה-הכהן:>
גם במליאה נאבקת. 

<ישראל אייכלר:>
כן. אז היושב ראש אמר, תגישו הצעה, ואנחנו נביא את זה. זה היה נראה לי, באמת, אני חייב לומר בכנות – אתה יודע מה זה "תגישו הצעה"? אני אמון על זה שוועדת השרים דוחה את הצעות החוק שלי מדי שבוע בשבוע במשך שנה וחצי, וחשבתי שזה מה שיקרה כאן.  

<היו"ר כרמל שאמה-הכהן:>
תגיש הצעת חוק לגיוס חרדים – יאשרו לך. 

<ישראל אייכלר:>
הם יפחדו מזה פחד מוות. אבל נדבר על זה פעם אחרת. 

אגב, יש הרבה אנשים שאומרים לי, בוא, תגידו כולכם, אנחנו באים כולם לבקו"ם – כולם יברחו. אבל אני רוצה להודות לך שאתה מעלה את זה, ואני מבקש מהוועדה לאשר את הצעת החוק. 
<היו"ר כרמל שאמה-הכהן:>
אוקיי. כן, בבקשה. 

<משה זמיר:>
בוקר טוב. אני משה זמיר מרשת מורשת, עורך. קודם כול אני רוצה להודות על האכפתיות של אנשי הוועדה פה להצעת החוק החשובה הזאת. ברצוני להעלות סוגיה נוספת לסדר היום, וזה בנושא העסקת עובדים ברשת מורשת. תנאי ההעסקה של העובדים ברשת מורשת היא שונה לחלוטין מזו של כל העובדים של רשות השידור. מצד אחד אומרים לנו, חבר'ה, תחכו עד אחרי הרפורמה. מחכים אחרי הרפורמה, ואז נודע לנו שבעצם אחרי הרפורמה ימשיכו לדפוק אותנו כמו שדפקו אותנו עד עכשיו. וזה בהסכמה - -
<ישראל אייכלר:>
ניתנה התחייבות מפורשת באוזני היושב ראש שהתנאים של העובדים של רשת מורשת - -
<היו"ר כרמל שאמה-הכהן:>
הכנסנו את זה גם לחוק. 

<ישראל אייכלר:>
זה מופיע בחוק. התנאים יהיו דומים - -

<משה זמיר:>
כן, אבל מפרשים את החוק הזה איך שבא להם. זאת אומרת שעד היום לעובדים של מורשת אין שום הגדרה של תפקיד - -

<היו"ר כרמל שאמה-הכהן:>
אבל מה זה קשור עכשיו להצעת החוק, אדוני? 

<לאה ורון:>
זה אושר, וזה מצוי בחוק. 

<היו"ר כרמל שאמה-הכהן:>
עוד רגע יצלצל הפעמון של המליאה.  

<אלקנה אפרתי:>
אני מזכיר שלגבי תנאי  העבודה של עובדי רשת מורשת אושר החוק במסגרת תיקון מס' 27 ברפורמה בשעתו. 
<משה זמיר:>
השאלה היא למה לא לקשור את זה לרפורמה ולא לעשות את זה כבר מעכשיו? 

<אלקנה אפרתי:>
לא, זה כבר בחוק. זה כבר אושר בעבר. זה עבר בשנייה ובשלישית במליאה. 

<משה זמיר:>
אבל זה לא מיושם.

<ישראל אייכלר:>
אז זה נושא לדיון. תזמין דיון על זה. 

<לאה ורון:>
הכול לא מיושם, זה לא הנושא היחיד ברשות השידור שאיננו מיושם. 

<ישראל אייכלר:>
צריך לדאוג לזה אבל קודם תן להעביר את החוק הזה. 

<דוד אזולאי:>
נקיים על זה דיון בנפרד. 

<משה זמיר:>
זה התפקיד שלכם. אם דברים לא מיושמים ברשות אתם צריכים לעקוב אחריהם. 

<דוד אזולאי:>
נכון. נבקש לקיים על זה דיון נפרד. 
<ידידיה תנעמי:>
אני רוצה להוסיף עוד מילה. שמי ידידיה תנעמי, ואני מוועד העיתונאים וגם במורשת. מי שמכיר היטב את הרפורמה, יודע שהיא בנויה על סל שעות שקשור למה שהיה קודם. בעצם נדפקנו פעמיים: גם עד עכשיו וגם עושים "העתק-הדבק" של התנאים לרפורמה. אז צריך לעקוב גם בעניין הזה שברפורמה נהיה כמו כל העובדים; שלא יהיו שני סוגי עובדים ברשות השידור שעושים אותו דבר. זאת הנקודה הכי חשובה פה. 

<היו"ר כרמל שאמה-הכהן:>
יש לעוד מישהו משהו לומר? 

<ערן הורן:>
אני סמנכ"ל רשות השידור. ההצעה הזאת מתוספת לעוד תיקונים לחוק שיצרו שריונים לדברים ספציפיים. זה מפחית מאוד את דרגות החופש של הגורמים המוסמכים לקבוע תקציב. פעם שהסכום שמדובר פה מעט יותר גבוה מהתקצוב של הרשת זה יבוא על חשבון דברים אחרים. 
<איאד שרב:>
אני רוצה לחדד נקודה שהוא דיבר עליה: ברפורמה קבעו סל מסוים. אם קיבלת נניח 50 שעות נוספות לפני הרפורמה אתה תקבל את הסל הזה לפי הרפורמה. החבר'ה האלה במורשת לא קיבלו שעות נוספות בכלל. רק עכשיו התחילו לקבל כי ההנהלה הקיימת עזרה בכמה שעות, והוסיפו להם כמה שעות, אבל לא יהיה להם סל ברפורמה, ואי אפשר לפתור את זה בחוק של הרפורמה. לכן למרות מה שאמרת קודם – לא פתרת את הבעיה. אף על פי שזה בחוק הם לא יקבלו כי מה שלא קיבלו אז הם לא יקבלו עכשיו ברפורמה. אז איך פותרים את זה? 

<משה זמיר:>
אנחנו ישבנו עם אנשי האוצר. אנשי האוצר אמרו לנו, אתם דפוקים ותישארו דפוקים. ישבנו עם אנשי האוצר בצורה מפורשת ואמרו לנו, חבר'ה, אתם צריכים לתקן את זה דרך הרשות ולא דרכנו, ידוע לנו. אמרו לנו שקיבלו את כל דוחות העבודה של העובדים במורשת, אבל מכיוון שאותם אנשים שחתמו על הסכם הרפורמה שכחו אותנו באיזושהי נקודה אנחנו נמשיך להיות דפוקים. כך אמרו לנו. 
<היו"ר כרמל שאמה-הכהן:>
יש לכם סעיף מיוחד, אני לא יודע על מה אתם מדברים. זה לא העניין. תשתמשו בו. יש בתי משפט. 
<לאה ורון:>
סעיף 24(ב) אומר: "בקביעת תנאי עבודתם של עובדי הרשות לא תהיה אפליה בין עובדי מחלקות שונות, ובכלל זה של עובדי רשת מורשת של הרשות לעומת רשתות אחרות ברדיו". 
<היו"ר כרמל שאמה-הכהן:>
הכנסנו אתכם במפורש. איפה שאתה חושב שמפלים אותך - - 

<איאד שרב:>
קבעו סל. הסל של הרפורמה מדבר על שעות שקיבלת לפני הרפורמה. 

<היו"ר כרמל שאמה-הכהן:>
אני לא מבין בזה. אתה אומר לי - - - 

<דוד אזולאי:>
ברשותך, אדוני היושב ראש. הנושא שאתם מעלים הוא נושא חשוב, הוא נושא כואב. אני לפחות מתוודע לזה בפעם הראשונה, במיוחד כשאני שומע שיש סעיף מפורש – מישהו לא מקיים את הסעיף הזה. אני מציע שתשאירו את זה, תסמכו עלינו. נביא את זה כדיון נפרד. יושב ראש הוועדה מבקש – יש לנו מספיק דרכים להציף את הנושא הזה. כרגע מה שעומד על הפרק - -
<היו"ר כרמל שאמה-הכהן:>
אנחנו רק מעכבים את החוק שחשוב לכם. 

<דוד אזולאי:>
- - זאת תוספת תקציב של 3 מיליון שקל לטובת רשת מורשת. 

<משה זמיר:>
השאלה איך אפשר לוודא שזה יהיה תוספת תקציב ולא התקציב של מורשת? שתהיה תוספת תקציב לתקציב הנוכחי. 
<היו"ר כרמל שאמה-הכהן:>
לא כתוב תוספת תקציב. 

<משה זמיר:>
יש אנשים מסוימים ברשות השידור שאומרים שזה יהיה התקציב של מורשת אף על פי שבפועל - -

<ישראל אייכלר:>
היום זה פחות, נכון? היום התקציב שלכם הוא הרבה פחות. 

<משה זמיר:>
הרבה פחות, אבל הם אומרים, אנחנו נעלה את זה עד - - -

<היו"ר כרמל שאמה-הכהן:>
הלשון של החוק מדברת. 

בבקשה. 

<אורי רוזנווקס:>
אני רוצה לשאול, בבקשה, חלילה בלי כל קשר לעובדים או לכבודם – זה לא קשור. אנחנו מבינים שמדובר פה על הסטת כסף לרדיו מורשת. אני רוצה לשאול את ערן מאין הכסף הזה מגיע? מוסט כסף מהטלוויזיה לרדיו – האם זה כסף שעלול להקטין את סך - -
<ישראל אייכלר:>
ה-70 מיליון השקלים שאתה רוצה. 
<היו"ר כרמל שאמה-הכהן:>
זה לא חייב לבוא זה על חשבון זה. 

<ישראל אייכלר:>
שלא יהיו חלילה 67 מיליון בשבילכם. 

<אורי רוזנווקס:>
אנחנו רוצים להבין ללא כל קשר לערוץ מורשת שהוא לגיטימי וראוי. אנחנו רוצים להבין - -

<ישראל אייכלר:>
תילחם בעדם. 

<אורי רוזנווקס:>
אני בעד העובדים, ואמרנו להם את זה. 

אנחנו רוצים לדעת אם אין פה תקדים של הסטת כספים שמשפיעים גם על העניין של אחוז הפקת המקור. 

<ערן הורן:>
אני לא יודע מה יהיה המקור. היות שסך ההכנסות לא מוגדל, ויש פה חיוב שיהיה בחוק זה יהיה מהסטות פנימיות, זה ברור לחלוטין. 

<היו"ר כרמל שאמה-הכהן:>
זה יהיה על חשבון תקציב המוניות. זה לא של הנהלת הרשות. לא קבוע פה מאיפה. 
<אורי רוזנווקס:>
אז אני רוצה להעיר שיש פה תקדים שיכול להיות שהפעם זאת רשת מורשת ובפעם אחרת זה משהו אחר. 

<ישראל אייכלר:>
זה לא תקדים, זה רקע. 

<קריאה:>
- - -

<היו"ר כרמל שאמה-הכהן:>
בסדר, הוא נציג של היוצרים. אתה נציג של - - -

<אורי רוזנווקס:>
יש הבדל בין תקציב רדיו מורשת לבין העובדים. בואו נפריד. 

<משה זמיר:>
זה אנחנו, העובדים. 

<לאה ורון:>
אדוני לא ברשות דיבור. פעם אחרונה שאתה מדבר לא ברשות. 

<אורי רוזנווקס:>
אבל העובדים הם לא לדיון פה. אין דיון על העובדים פה, אדוני. 

<היו"ר כרמל שאמה-הכהן:>
החוק צובע כסף, אבל הוא לא צובע מאין המקור של הכסף. לכן זה שיקול דעת של הנהלת הרשות. 

<אורי רוזנווקס:>
דורלי, את רוצה להעיר מבחינה משפטית? 

<דורלי אלמגור:>
אני היועצת המשפטית של פורום היוצרים. אנחנו מדברים על תקציב שמגיע מאוצר המדינה שמיועד לטלוויזיה, ואנחנו רוצים לוודא שמהתקציב הזה לא יועברו הכנסות לרדיו. זאת השאלה. אפשר לקבל תשובה לשאלה הזאת? 

<דוד אזולאי:>
כבשת הרש. 

<ישראל אייכלר:>
היא לא צריכה לדאוג, ההנהלה צריכה לדרוש. זכותם של היוצרים לדאוג לעצמם. 
<דורלי אלמגור:>
ההגדרה של המונח "הכנסות" שממנה נגזרות הוצאות להפקות מקומיות קנויות כוללת הכנסות מתקציב המדינה שיועדו לשידורי טלוויזיה. אנחנו רוצים לשאול, בהנחה שהצעת החוק הזאת תתקדם, האם תהיה הסטה של תקציבים מהתקציבים האלה שמיועדים לשידורי טלוויזיה. בראש ובראשונה זאת שאלה עובדתית שאנחנו רוצים לקבל עליה תשובה. 

<ערן הורן:>
קיבלתם תשובה. בהיעדר גידול בהכנסות ההגדלה של תקציב רשת מורשת יבוא מהסטה ממקורות פנימיים של רשות השידור, כפי שיקבעו המוסדות המוסמכים שלה בעת הכנת התקציב. זאת התשובה. 
<היו"ר כרמל שאמה-הכהן:>
בדיוק. 

נא להקריא את הצעת החוק, בבקשה. 
<אלקנה אפרתי:>

הצעת חוק רשות השידור (תיקון – תקצוב שידורי רשת מורשת), התשע"ב-2012
תיקון סעיף 31

1. בחוק רשות השידור, התשכ"ה-1965 בסעיף 31(ב), אחרי פסקה (2) יבוא: "(3) 

                                            סכום שנתי של שלושה מיליון שקלים חדשים לשידורים ברשת מורשת."

<היו"ר כרמל שאמה-הכהן:>
ההסבר ברור, הסברנו את הסעיף. זה חוק שמורכב מסעיף אחד. למישהו יש הערות לנוסח? אין הערות. מי בעד הסעיף כפי שהוקרא? 
הצבעה

בעד סעיף 1 – רוב
נגד – אין
נמנעים – אין 

סעיף 1 אושר. 

<היו"ר כרמל שאמה-הכהן:>

אושר פה-אחד. הצעת החוק מוכנה לקריאה ראשונה, אני מודה לכולם. 
<לאה ורון:>
אנחנו רק מבקשים לקבל התייחסות של האוצר לגבי העלות התקציבית שכרוכה בהצעת החוק. 
<היו"ר כרמל שאמה-הכהן:>
כתוב – 3 מיליון שקלים. 

<הישיבה ננעלה בשעה 10:45.>
